Az M1-es autópálya bicskei szakaszán állították meg az autópálya-rendőrök szerda délután azt a 36 éves szerb férfit, aki úgy vett részt a forgalomban, hogy

a Mercedes autójához egy pótkocsit kapcsolt,

amire egy BMW,

egy VW és

egy fűnyírótraktor volt rögzítve.

© Police.hu

A pótkocsira rögzített járművek elöl és hátul is lelógtak a szerelvényről, a tömegük pedig jelentősen meghaladta annak terhelhetőségét.

A sofőrt a rendőrök előállították, és gyorsított eljárásban pénzbüntetést szabtak ki rá.

Az elmúlt hónapokban szinte naponta ad hírt a rendőrség hasonló horrorkaravánok sofőrjeinek lekapcsolásáról. Három napja például egy román férfit ellen indítottak eljárást, aki egy kisbuszt vezetett, amely mögé egy tréler volt kötve, amin egy autó állt, aztán egy újabb kisbusz következett a szerelvényben, amely egy másik autót szállító trélert húzott.